SKRIFTLIG FORESPØRGSEL P-2236/00

af Albert Maat (PPE-DE) til Kommissionen

(29. juni 2000)

Om: Fiskeri; Belgiens krav om økonomisk forbindelse

Sidste år indførte Belgien krav om økonomisk forbindelse inden for fiskeriet. Dette betyder, at skibe, der sejler under belgisk flag, skal have en ægte økonomisk forbindelse med den belgiske kystregion og befolkning, der er afhængig af fiskeri. Konkret indebærer dette, enten at en bestemt andel af fiskefartøjernes bemanding skal være belgiere, eller at en stor del af fangsten skal landes og sælges via belgiske havne og auktioner. Nederlandske fiskere, der sejler med forskellige skibe under belgisk flag, har indgivet klage ved såvel Europa-Kommissionen som belgiske domstole over princippet om den økonomiske forbindelse.

I april i år konkluderede de belgiske myndigheder, at de nederlandske skibe ikke havde opfyldt princippet om økonomisk forbindelse i andet halvår af 1999, og har derfor inddraget licenserne for dette tidsrum.

Det lader til, at den belgiske aktion målrettet gik på at opstille hindringer for nederlandske fiskere, der sejler under belgisk flag. Hvordan stiller Kommissionen sig til dette krav om økonomisk forbindelse, som Belgien har indført? Hvordan ser den på dette i betragtning af de målsætninger, den har opstillet for det indre marked?

Påtænker Kommissionen at gribe ind over for de belgiske foranstaltninger, der forekommer at være i strid med principperne for det indre marked i Den Europæiske Union? I bekræftende fald, hvordan? I benægtende fald, hvorfor ikke?

Samlet svar afgivet på Kommissionens vegne af Franz Fischler på skriftlige forespørgsler E-2205/00 og P-2236/00

(31. juli 2000)

I sin dom af 14. december 1989 i en sag, hvor der var anmodet om præjudiciel afgørelse (The Queen mod Ministry of Agriculture, Fisheries and Food, ex parte Jaderow Ltd, sag C-216/87) anerkendte Domstolen en medlemsstats ret til at kræve, at et fiskerfartøj, som sejler under dets flag, har en reel økonomisk tilknytning til medlemsstaten, for så vidt som tilknytningen kun vedrører forbindelsen mellem fiskeriet fra fartøjet og den befolkning, der er afhængig af fiskeriet og de dertil knyttede industrier. Domstolen slog fast, at en sådan forpligtelse var i overensstemmelse med Fællesskabets lovgivning, og dermed også med bestemmelserne for det indre marked.

Med anordning af 3. februar 1999 besluttede den belgiske regering af kræve denne reelle økonomiske tilknytning for fartøjer, der sejler under belgisk flag. I henhold til denne anordning skal kravet opfyldes, når mindst 50 % af besætningen bor i nærheden af den belgiske kyst, eller når mindst 50 % af den årlige fangst landes i havne på denne kyst, og en betydelig del af denne fangst sættes til salg på de lokale fiskeriauktioner eller også en kombination af disse kriterier. Skibsejeren kan foreslå andre kriterier, og de belgiske myndigheder skal beslutte, om de foreslåede kriterier overholdet denne forpligtelse.

Den belgiske regering havde underrettet Kommissionen om udkastet til anordning, og da dens bestemmelser var i overensstemmelse med ovenstående dom afsagt af Domstolen, accepterede Kommissionen udkastet til anordning.

En gruppe skibsejere har indgivet klage over denne forpligtelse. Den vedrører den måde, som denne forpligtelse gennemføres på af de belgiske myndigheder. Kommissionen er i færd med at undersøge klagen og vil holde Parlamentet informeret.